b'\n_START_ARTICLE_\nN\xc4\x97\xc5\xa1tumo ir gimdymo atostogos\n_START_PARAGRAPH_\nN\xc4\x97\xc5\xa1tumo ir gimdymo atostogos (dekretin\xc4\x97s atostogos, motinyst\xc4\x97s atostogos) - atostogos, kurios suteikiamos dirban\xc4\x8dioms moterims nustatytam laikotarpiui iki ir po gimdymo.\n_START_SECTION_\nLietuva\n_START_PARAGRAPH_\nLietuvoje moterims suteikiamos n\xc4\x97\xc5\xa1tumo ir gimdymo atostogos - 70 kalendorini\xc5\xb3 dien\xc5\xb3 iki gimdymo ir 56 kalendorin\xc4\x97s dienos po gimdymo (komplikuoto gimdymo atveju arba gimus dviem ir daugiau vaik\xc5\xb3 - 70 kalendorini\xc5\xb3 dien\xc5\xb3). \xc5\xa0ios atostogos apskai\xc4\x8diuojamos bendrai ir suteikiamos moteriai visos, nepaisant fakti\xc5\xa1kai iki gimdymo panaudot\xc5\xb3 dien\xc5\xb3 skai\xc4\x8diaus (LR darbo kodeksas, 179 str. \xe2\x80\x9eN\xc4\x97\xc5\xa1tumo ir gimdymo atostogos\xe2\x80\x9c). Darbuotojams, \xc4\xafvaikinusiems naujagimius ar paskirtiems j\xc5\xb3 glob\xc4\x97jais, suteikiamos atostogos u\xc5\xbe laik\xc4\x85 nuo \xc4\xafvaikinimo ar globos nustatymo dienos, kol k\xc5\xabdikiui sueis 70 dien\xc5\xb3. U\xc5\xbe nustatyt\xc5\xb3 atostog\xc5\xb3 laik\xc4\x85 mokama Ligos ir motinyst\xc4\x97s socialinio draudimo \xc4\xafstatymo nustatyta pa\xc5\xa1alpa._NEWLINE_Darbdavys u\xc5\xbetikrina darbuotoj\xc5\xb3 teis\xc4\x99 po \xc5\xa1i\xc5\xb3 atostog\xc5\xb3 gr\xc4\xaf\xc5\xbeti \xc4\xaf t\xc4\x85 pa\xc4\x8di\xc4\x85 ar lygiavert\xc4\x99 darbo viet\xc4\x85 (pareigas) ne ma\xc5\xbeiau palankiomis s\xc4\x85lygomis, \xc4\xafskaitant darbo u\xc5\xbemokest\xc4\xaf, ir naudotis visomis geresn\xc4\x97mis s\xc4\x85lygomis, \xc4\xafskaitant darbo u\xc5\xbemokest\xc4\xaf, \xc4\xaf kurias jis b\xc5\xabt\xc5\xb3 tur\xc4\x97j\xc4\x99s teis\xc4\x99, jeigu b\xc5\xabt\xc5\xb3 dirb\xc4\x99s.\n_START_SECTION_\nKitos \xc5\xa1alys\n_START_PARAGRAPH_\nVokietijoje motinyst\xc4\x97s atostogas (vok. Mutterschaftsurlaub) reguliuoja Motinyst\xc4\x97s apsaugos \xc4\xafstatymas (Mutterschutzgesetz), valstyb\xc4\x97s tarnyboje - Mutterschutzverordnung ir paraleliniai federalini\xc5\xb3 \xc5\xbeemi\xc5\xb3 aktai. \xc4\xaetvirtina teis\xc4\x97 \xc4\xaf 6 savai\xc4\x8di\xc5\xb3 trukm\xc4\x97s atostogas prie\xc5\xa1 gimdymo termin\xc4\x85 ir 8 savait\xc4\x97s po (ankstyvo gimdymo arba keli\xc5\xb3 vaik\xc5\xb3 - 12 sav.), paliekama 100\xc2\xa0% darbo u\xc5\xbemokes\xc4\x8dio._NEWLINE_Rusijoje teis\xc4\x99 \xc4\xaf \xc5\xa1ias atostogas nustato Darbo kodekso 255 straipsnis. Atostogos suteikiamos dirban\xc4\x8dioms moterims - 70 dien\xc5\xb3 iki ir po gimdymo. U\xc5\xbe \xc5\xa1\xc4\xaf laikotarp\xc4\xaf mokama socialin\xc4\x97 i\xc5\xa1moka prilygstanti vidutiniam u\xc5\xbedarbiui, skai\xc4\x8diuojamam per paskutinius dvylika m\xc4\x97nesi\xc5\xb3. Atostogos suteikiamos tik moteriai. Rusijoje nenumatytos dekretin\xc4\x97s atostogos vyrams, ta\xc4\x8diau motinos dekretini\xc5\xb3 atostog\xc5\xb3 metu jis gali pasiimti eilines atostogas, nepriklausomai nuo pradirbto laiko \xc4\xafmon\xc4\x97je.'